钦定古今图书集成/明伦汇编/氏族典/第155卷 > 《廖用贤尚友录》 > 樊子鹄
## 钦定古今图书集成/明伦汇编/氏族典/第155卷 > 《廖用贤尚友录》 > 樊子鹄

按《魏书樊子鹄传》，“子鹄，代郡平城人。其先荆州蛮酋，
被迁于代。子鹄值北镇扰乱，南至并州，尔朱荣引为
都督府仓曹参军。孝昌三年冬，荣使子鹄诣京师，灵
太后见之，问荣兵势，子鹄应对称旨，除直斋，封南和
县开国子令。还赴荣，荣以为行台郎中，行上党郡。及
荣向洛，以为假节，假平南将军、都督河东正平军事”，
行唐州事。建义初，拜平北将军、晋州刺史，封永安县
开国伯，治有威信。元颢入洛，薛修义及降蜀陈双炽
等受颢处分，率众攻州城。子鹄出与战，大破之。又破
修义等于土门。以功拜抚军将军。寻征授都官尚书、
西荆州大中正。讨吕文欣于东徐州，平之。还，除车骑
将军、左光禄大夫，进封南阳郡开国公，仍假骠骑大
将军，率所部为都督。后出除散骑常侍、本将军、殷州
刺史。及参朱荣死，世隆等遣书招子鹄，欲与同趣京
师。子鹄不从，以母在晋阳，启求移镇河南。庄帝嘉之，
除车骑大将军、豫州刺史、假骠骑大将军、都督二豫
郢三州诸军事、兼尚书右仆射、二豫郢颍四州行台。
行达汲郡，闻参朱兆入洛，乃渡河见仲远，仲远遣镇
汲郡。及纥豆陵。步藩起，以子鹄为都督，征发粮仗。元
晔以为侍中、御史中尉、中军大都督，随晔向洛。普泰
初，仍除旧任，遭母忧去职。前废帝以本官起之。太昌
初，兼尚书左仆射、东南道大行台，迁吏部尚书，转尚
书右仆射。寻加骠骑大将军，开府典选。初，青州人耿
翔反，除子鹄使持节、侍中、青胶大使，督济州刺史蔡
儁讨之。师达青州，翔拔城奔走。在军遇病，诏遣医给
药，仍除兖州刺史。及出帝入关，子鹄据城为逆，南青
州刺史大野拔、徐州人刘粹各率众就子鹄。天平初，
静帝欲招慰下之，遣散骑常侍陆琛、兼黄门郎张景
征赍玺书劳子鹄，而大野拔因与相见，左右斩子鹄
以降。